यह सब सुनने के लिए मैं बिलकुल ही तैयार नहीं था। मैंने कहा - ‘आप सब लोग मिलकर हाईकमान से बात करें? न हो तो पार्टी से बगावत की धमकी दें। चुनाव के साल में सरकार से जो चाहो करवा लो।’ बोले - ‘इस पर भी सोचा। लेकिन बैरागीजी! व्यापारी की मूँछ हमेशा नीची ही रहती है। फिर, आप हमारे संगठन को नहीं जानते। हम अछूत बना दिए जाएँगे। अरे! आप आडवाणीजी, मुरली मनोहर जोशीजी जैसे दिग्गजों की दो कौड़ी की दशा देख नहीं रहे? हमारे यहाँ जिसका बहिष्कार किया, उसके तो दाग (दाह संस्कार) में भी नहीं जाते।”